b'\n_START_ARTICLE_\nJordan Smotherman\n_START_SECTION_\nJunioriura\n_START_PARAGRAPH_\nSmotherman syntyi Oregonin Corvallisissa, mutta perhe muutti New Yorkin Binghamtoniin h\xc3\xa4nen ollessaan kaksivuotias. Smothermanin kasvattajaseuransa pidet\xc3\xa4\xc3\xa4n paikallista Binghamton Jr. Rangersia. Kymmenvuotiaana h\xc3\xa4n muutti Massachusettsin Westboroughiin. QMJHL-joukkue Qu\xc3\xa9bec Remparts varasi Smothermanin 23. pelaajana vuonna 2002. H\xc3\xa4n siirtyi joukkueeseen kaudeksi 2002\xe2\x80\x932003 ja alkoi k\xc3\xa4ytt\xc3\xa4\xc3\xa4 siell\xc3\xa4 my\xc3\xb6s kanadanranskalaisen \xc3\xa4itins\xc3\xa4 Maureenin tytt\xc3\xb6nime\xc3\xa4 LaVall\xc3\xa9e._NEWLINE_Kaudella 2004\xe2\x80\x932005 Smotherman oli tehoilla 40+26=66 Rempartsin paras maalintekij\xc3\xa4 ja nelj\xc3\xa4nneksi paras pistemies. H\xc3\xa4n jakoi koko QMJHL:n maalip\xc3\xb6rssin kuudennen sijan Lewiston MAINEiacsin Alexandre Picardin kanssa. Columbus Blue Jackets varasi Smothermanin nelj\xc3\xa4nnell\xc3\xa4 kierroksella 116. pelaajana NHL:n varaustilaisuudessa 2006. Kauden 2005\xe2\x80\x932006 p\xc3\xa4\xc3\xa4tteeksi Remparts eteni QMJHL:n finaaleihin, mutta h\xc3\xa4visi ne kuitenkin Moncton Wildcatsille otteluvoitoin 4\xe2\x80\x932. Remparts eteni kuitenkin Memorial Cupiin, sill\xc3\xa4 Wildcats my\xc3\xb6s is\xc3\xa4nn\xc3\xb6i turnausta. Smotherman voitti Rempartsin mukana Memorial Cupin. H\xc3\xa4n pelasi turnauksessa my\xc3\xb6s tulokaskaudellaan vuonna 2003, jolloin Remparts is\xc3\xa4nn\xc3\xb6i sit\xc3\xa4.\n_START_SECTION_\nNHL-organisaatioissa\n_START_PARAGRAPH_\nElokuussa 2006 Smotherman teki kolmivuotisen tulokassopimuksen Atlanta Thrashersin kanssa. H\xc3\xa4n siirtyi seuran organisaatioon kaudeksi 2006\xe2\x80\x932007, jonka Smotherman vietti kokonaan farmijoukkue Chicago Wolvesissa, AHL:ss\xc3\xa4. H\xc3\xa4nen tulokaskautensa siell\xc3\xa4 toi 79 runkosarjaottelussa tehot 16+18=34 sek\xc3\xa4 14 playoff-ottelussa tehot 7+1=8. Smotherman oli joukkuetoverinsqa Brett Sterlingin ja Hershey Bearsin Kyle Wilsonin ohella AHL:n pudotuspelien eniten maaleja tehnyt tulokas. Seuraavan kauden 2007\xe2\x80\x932008 p\xc3\xa4\xc3\xa4tteeksi h\xc3\xa4n voitti Calder Cupin. Smotherman debytoi samalla kaudella my\xc3\xb6s Thrashersin NHL-joukkueessa, jossa h\xc3\xa4n pelasi kaksi runkosarjaottelua. Smotherman teki ensimm\xc3\xa4isen ja toistaiseksi ainoan NHL-maalinsa toisessa ottelussaan 1. huhtikuuta 2008 Florida Panthersin Craig Andersonin taakse. H\xc3\xa4n teki siin\xc3\xa4 my\xc3\xb6s sy\xc3\xb6tt\xc3\xb6pisteen. _NEWLINE_Vuonna 2008 Smotherman otti k\xc3\xa4ytt\xc3\xb6\xc3\xb6ns\xc3\xa4 taas alkuper\xc3\xa4isen sukunimens\xc3\xa4, kun h\xc3\xa4nen is\xc3\xa4ns\xc3\xa4 menehtyi. Kaudella 2008\xe2\x80\x932009 h\xc3\xa4n oli 18 osumallaan Wolvesin kolmanneksi paras maalintekij\xc3\xa4 ja voitti my\xc3\xb6s joukkueen sis\xc3\xa4isen j\xc3\xa4\xc3\xa4hyp\xc3\xb6rssin 94 minuutillaan. Smotherman pelasi kauden aikana kaksi NHL-ottelua. Huhtikuussa 2009 h\xc3\xa4n teki vuoden mittaisen jatkosopimuksen Thrashersin kanssa, mutta Smotherman kaupattiin elokuussa 2009 Columbus Blue Jacketsiin. H\xc3\xa4net siirretiin heti kaupan j\xc3\xa4lkeen farmijoukkue Syracuse Crunchiin, jossa Smotherman pelasi koko kauden 2009\xe2\x80\x932010. Kaudeksi 2010\xe2\x80\x932011 h\xc3\xa4n siirtyi vapaana agenttina Boston Bruinsin organisaatioon. Smotherman vietti taas kautensa kokonaan farmissa, t\xc3\xa4ll\xc3\xa4 kertaa Providence Bruinsin riveiss\xc3\xa4.\n_START_SECTION_\nSiirtyminen Eurooppaan\n_START_PARAGRAPH_\nKaudeksi 2010\xe2\x80\x932011 Smotherman siirtyi Eurooppaan ja Tanskan AL-Bank Ligaenissa pelanneen EfB Ishockeyn riveihin. H\xc3\xa4n voitti tehoilla 31+29=60 koko liigan piste- ja maalip\xc3\xb6rssin. Smotherman valittiin kauden p\xc3\xa4\xc3\xa4teeksi AL-Bank Ligaenin t\xc3\xa4hdist\xc3\xb6kent\xc3\xa4lliseen. H\xc3\xa4net valittiin kauden aikana my\xc3\xb6s tammikuun 2012 kuukauden pelaajaksi. Kaudeksi 2011\xe2\x80\x932012 Smotherman siirtyi Ruotsin toiseksi korkeimmalle sarjatasolle HockeyAllsvenskanin Tingsryds AIF:\xc3\xa4\xc3\xa4n. H\xc3\xa4n nousi joukkueen varakapteeniksi ja oli Tingsrydin paras pistemies ja maalintekij\xc3\xa4 tehoilla 24+12=36. Smotherman jakoi koko Allsvenskanin maalip\xc3\xb6rssin toisen sijan Leksands IF:n Michael Rafflin kanssa. H\xc3\xa4n sijoittui my\xc3\xb6s 126 minuutillaan sarjan j\xc3\xa4\xc3\xa4hyp\xc3\xb6rssiss\xc3\xa4 kolmanneksi. _NEWLINE_Kaudella 2013\xe2\x80\x932014 Smotherman jatkoi Allsvenskan-uraansa Karlskrona HK:n joukkueessa. H\xc3\xa4n voitti joukkueen sis\xc3\xa4isen piste- ja maalip\xc3\xb6rssin tehoilla 23+20=43, joilla Smotherman jakoi sarjan pistep\xc3\xb6rssin kolmannen sijan Malm\xc3\xb6 Redhawksin Daniel Vikstenin ja BIK Karlskogan Pathrik Westerholmin kanssa. Maalip\xc3\xb6rssiss\xc3\xa4 h\xc3\xa4n oli viidenten\xc3\xa4. Smotherman vahvisti my\xc3\xb6s kahden European Trophyn playoff-ottelun verran SHL-joukkue Fr\xc3\xb6lunda HC:t\xc3\xa4 joulukuussa 2013._NEWLINE_Smotherman siirtyi kaudeksi 2014\xe2\x80\x932015 vuoden mittaisella sopimuksella SM-liigajoukkue Pelicansiin. H\xc3\xa4n johti 11 osumallaan joukkueen sis\xc3\xa4ist\xc3\xa4 maalip\xc3\xb6rssi\xc3\xa4 Tommi Paakkolanvaaran kanssa, kunnes Smothermanin sopimus purettiin tammikuussa 2015, jolloin h\xc3\xa4n palasi loppukaudeksi Allsvenskaniin ja siirtyi R\xc3\xb6gle BK:n paitaan. Smotherman jakoi tehoilla 6+3=9 koko Kvalserienin maalip\xc3\xb6rssin voiton joukkuetoverinsa Christopher Liljewallin kanssa sek\xc3\xa4 pistep\xc3\xb6rssin voiton joukkuetovereidensa Liljewallin, Jesper Jensenin ja Ludvig Rensfeldtin kanssa. H\xc3\xa4n oli kauden p\xc3\xa4\xc3\xa4tteeksi nostamassa R\xc3\xb6gle\xc3\xa4 SHL:\xc3\xa4\xc3\xa4n. Maaliskuussa 2015 Smotherman teki vuoden mittaisen jatkosopimuksen joukkueen kanssa._NEWLINE_Kaudella 2015\xe2\x80\x932016 Smotherman jakoi R\xc3\xb6glen sis\xc3\xa4isen maalip\xc3\xb6rssin kolmannen sijan Sebastian W\xc3\xa4nnstr\xc3\xb6min kanssa 14 osumallaan.'